मधेपुरा (बिहार)। कौशल्या देवी जीवित होने का शपथ पत्र दे रही है, लेकिन पिछले 4 माह से अधिकारी उसे जीवित मानने को तैयार ही नहीं हैं। मां को न्याय दिलाने के लिए छोटा बेटा जगदीश दर-दर भटक रहा है। उन्होंने अपने बड़े भाई पर जीवित मां का फर्जी मृत्यु प्रमाण-पत्र बनाकर जमीन हड़पने का आरोप लगाया है। सिर्फ चंद जमीन के लिए बड़े भाई ने 100 वर्षीय मां को मृत घोषित करवा दिया। इस बीच फर्जी मृत्यु प्रमाण-पत्र के आधार पर कौशल्या के नाम की जमीन किसी को बेच दी गई। महिला ने शपथ-पत्र देकर घोषित किया है कि वो जिंदा है। हालांकि, बीडीओ (ब्लॉक डेवलपमेन्ट ऑफीसर) ज्योति गामी ने दो सदस्यीय जांच कमेटी गठित कर मामले की जांच करने का निर्देश दे दिया। फिलहाल, कौशल्या के जिंदा होने की जंग जारी है।